Tvillingerne og Julemanden

Tvillingerne og Julemanden er en dansk julekalender fra 2013. Serien er produceret i et samarbejde mellem TV2 og Deluca Film ved producer og direktør fra Deluca Film Morten Rasmussen. Serien genbruger karakterer fra "Ludvig og Julemanden" fra 2011, hvorved Lars Hjortshøj og Camilla Bendix igen er på rollelisten, mens hovedrollerne Peter og Signe spilles af debutanterne Martin Hempel Barkholt og Marie Højgaard Andersen. Samtidig medvirker Nicolaj Kopernikus, Benedikte Hansen, Casper Crump og Lærke Winther. Instruktør er Tilde Harkamp, der også stod bag kameraet på "Ludvig og Julemanden". Hovedforfattere på serien er forfatter Camilla Hübbe og manuskriptforfatter Anna Neye, som begge har deres debut med julefiktion. Tidligere har skuespiller Lærke Winther og manuskriptforfatter Anna Neye samarbejdet på serien ”Normalerweize”.

Katrine Vogelsang, fiktionschef på TV 2, har beskrevet handlingen i en pressemeddelelse: 

Optagelserne varede i 16 uger mellem 28. januar til 2. juli 2013.
Handlingen foregår i Nordjylland, hvoraf de fleste optagelser foregik ved Klarupgaard. Der er også blevet filmet ved Klithusegaarden, Skallerup Seaside Resort, Thingbæk Kalkminer, Hirtshals Fyr, Hirtshals Havn, Aalborg Zoo og Helligåndsklosteret i Aalborg.
Produktionen har modtaget økonomisk støtte fra Aalborg Kommune, Hjørring Kommune, Visit Nordjylland og Spar Nord Fond, samt en bevilling på 1,4 millioner kroner fra Den Vestdanske Filmpulje.

Sangeren Mads Langer har skrevet og sunget titelsangen "En stjerneregn af sne".

Plot 

Julekalenderen foregår i Aalborg og omegn, og er efterfølgeren til seersuccesen, Ludvig og Julemanden. Den elskelige, klodsede og temmelig dovne Julemand Nicholas (Lars Hjortshøj) har landet sin kane sammen med Julie, så de kan købe gavepapir, gavebånd og til-og-fra-kort. Mens Julie (Camilla Bendix) er væk, sidder Nicholas på bunken af indkøbsvarer og surmuler over, at han ikke er en rigtig Julemand med rigtige magiske kræfter, som ved, hvad børn ønsker sig, bare ved at kigge på dem. Pludselig dukker en mystisk mand ved navn Dr. Johan Vilhelm Schwartz (Nicolaj Kopernikus) frem foran ham.

Dr. Schwarz siger til Nicholas, at han kan gøre ham til en rigtig magisk Julemand, men kun hvis han finder en lillebitte sten ved navn Lysets Sten til ham. Nicholas bliver ellevild med den idé og underskriver med det samme den kontrakt, Schwartz giver ham, men uden at læse, hvad der egentlig står på den. Da Julie kommer tilbage, ser hun Nicholas og Schwartz stå og tale sammen. Hun spørger, hvad der foregår, og Nicholas svarer, at Dr. Schwartz har sagt, at han kan gøre ham til en rigtig Julemand. Julie bliver irriteret over, at Nicholas kan finde på at underskrive noget, som de ikke har talt om først. Hun læser kontrakten og finder ud af, at der ikke står, at Nicholas vil blive til en rigtig Julemand. Derimod står der, at hvis Nicholas ikke finder og bringer Dr. Schwartz Lysets Sten inden den 24. december, vil alt, hvad Nicholas ejer, blive Dr. Schwartz' ejendom.

Julie bliver rasende, krøller kontrakten sammen og smider den væk, og Nicholas er rasende over, at Dr. Schwartz har snydt ham. Dr. Schwartz tryller Julie om til en gås i et bur. Derefter tryller han alt, hvad Nicholas ejer, væk; på nær hans undertøj. Han fortæller Nicholas, at hvis ikke han finder Lysets Sten til ham inden den 24. december, vil han aldrig få Julie at se igen. Derefter forsvinder han selv ud i det blå. Tvillingerne Signe (Marie Højgaard Andersen) og Peter Iversen (Martin Hempel Barkholt), der har set alt, hvad der er sket, lover at hjælpe Nicholas med at finde Lysets Sten, så han kan få sin kone tilbage.

Medvirkende 
 Marie Højgaard Andersen, hovedrolle som Signe Iversen
 Martin Hempel Barkholt, hovedrolle som Peter Iversen
 Lars Hjortshøj, Julemanden/Nicholas
 Nicolaj Kopernikus, Dr. Schwartz
 Sarah-Sofie Boussnina, Regitze Schwartz
 Sigrid Kandal Husjord, Benz
 Alex Høgh Andersen, William Iversen
 Lærke Winther, Nanna Iversen
 Casper Crump, Anders Iversen
 Benedikte Hansen, Susanne Claus
 Camilla Bendix, Julie
 Mia Vadmand Ejlerskov, Emma
 Carsten Knudsen, Gåsebonden
 Kasper Leisner, Broder Lorenz
 Lars Lohmann, Broder Johannes
 Allan Helge Jensen, Broder Bertram
 Anders Brink Madsen, Receptionist
 Amanda Marie Thaarsti Witzel, Emmas veninde
 Agathe Reinholdt Østergaard, Emmas veninde
 Kælen, Gåsen Julie

Produktion 
 Morten Rasmussen, producent
 Tilde Harkamp, instruktør
 Merete Stubkjær, line producer / post producer
 Julie Klitgaard, post producer
 Iben Westi, post producer
 Jacob Banke Olesen DFF, cheffotograf
 Camilla Hübbe, hovedforfatter
 Anna Neye Poulsen, hovedforfatter
 Lolita Belstar, episodeforfatter
 Tommy Bredsted, episodeforfatter

Referencer

Eksterne henvisninger 
 http://jul.tv2.dk/  - Læs mere om årets julekalender på TV 2
 http://www.tvillingerneogjulemanden.dk  - Læs mere om årets julekalender
 https://www.facebook.com/TvillingerneOgJulemanden - Bliv fan af "Tvillingerne og Julemanden" på Facebook
 http://tvtid.tv2.dk/nytomtv/article.php/id-63316615:lars-hjortshøj-tilbage-som-julemand-på-tv-2.html  Lars Hjortshøj tilbage som julemand på TV 2
 

Børneserier fra Danmark
TV2 familie-julekalendere
Danske tv-serier fra 2010'erne